મહાત્મા ગાંધીજીની હત્યાના પ્રકરણમાં ફરી એકવાર તપાસની માંગણી કરનારા પંકજ ફડનીસે સોમવારે સુપ્રીમ કોર્ટને કહ્યું કે, તેમની પાસે એવા દસ્તાવેજ છે જેનાથી મહાત્મા ગાંધીની હત્યાની પાછળ ‘મોટાપાયે ષડયંત્ર’ હોવાનું માલૂમ થાય છે. પંકજે જસ્ટિસ એસ.એ.બોબડે અને એલ.નાગેશ્વર રાવની પીઠને કહ્યું કે, આ બાબતે તેમને ન્યૂયોર્કની ‘લાઈબ્રેરી ઑફ કૉંગ્રેસ’માંથી દસ્તાવેજો મળ્યા છે જે ભારતમાં બેન છે. પંકજે કોર્ટને આ દસ્તાવેજો દાખલ કરવાની માંગણી કરી છે. આ અંગે સુપ્રીમે કહ્યું કે, દસ્તાવેજ દાખલ કરાવતા પહેલા તેના માટે એક નોટિસ આપે. આ મામલે આગામી સુનવણી 6 માર્ચના રોજ થશે.